	
	Piaggio NRG POWER – gradski sportaš

Dizajnerski potpuno promijenjen i sa mnogim tehničkim poboljšanjima nakon deset godina od prvog modela stiže nam na test, Piaggio NRG Power. Skuter i dalje prati stari duh NRG-a no u skladu sa konkurencijom i novim tehničkim rješenjima koja su se pojavila, novi NRG spoj je pokretnosti, performansi i sigurnosti u jednom estetski zgodnom paketu.


Dizajn je uglavnom stvar zasebnog ukusa no velika većina komentara govori da je ovo svakako jedan od najljepših 50 ccm skutera na tržištu. NRG Power po mnogočemu se razlikuje od svojih prethodnika i predstavlja se osvježen iz svih aspekata.

Prednji oklop je sada još aerodinamičniji a osim svojeg sportskog izgleda pruža i bolju zaštitu za noge. Kao i kod starijeg modela na sredini oklopa nalazi se rešetkasti otvor za hlađenje a odmah ispod njega sada su dva lijepo dizajnirana reflektorska sklopa, odvojeno kratko i dugo svijetlo. Prednji pokazivači smjera sada višu nisu na volanu već smješteni bočno na oklopu ispod prednjeg svijetla.

Kako estetski, tako i za zaštitu instrument ploče na volanu se nalazi mali matirani vizir. Ploča, izrađena od polu prozirnog materijala, ima crveno pozadinsko svjetlo i obuhvaća sve analogne i digitalne instrumente - analogni brojač okretaja, LCD displej s brzinomjerom, brojačem ukupno i djelomično prijeđenih kilometara, pokazivačem razine goriva i temperature rashladne tekućine, te sat. Tu su i signalne lampice za rezervu goriva, pokazivače smjera, dugo svjetlo, razinu ulja.

Nožna podnica je i dalje ravna no sa novim dodatkom. Kako bi se težište skutera približilo zemlji a time i poboljšala upravljivost, spremnik goriva (6,5 litara) sada je smješten ispod nogu vozača.

Sportski naglasak dodatno se ističe središnjom podnicom koja je u boji aluminija, ona se nadovezuje na prostor ispod sjedala i privlači pažnju na četvrtasti oblik stražnjeg dijela NRG-a. Sjedalo visoko 795 mm polako se sužava prema stražnjem kraju skutera na kojem se nalazi efektno stop svijetlo napravljeno od LED dioda.

Sjedalo je spušteno na 795 mm da bi pružilo udoban smještaj vozačima različite visine. Ispod sjedala smješten je akumulator, osnovni alat a stane naravno i jedna integralna kaciga. Sjedalo se otvara jednostavnim pritiskom ključa u području paljenja, pa ključ ne treba vaditi iz brave kod svakog otvaranja sjedala.

Praktična kuka na unutarnjoj strani prednjeg stupa držat će veliki ruksak ili neku drugu opremu.

Uz privlačan sportski dizajn na novom NRG-u nalazi se napredna tehnologija koja je naročito uočljiva kod okvira. Dvostruki okvir otvorenog tipa, u cijelosti izrađen od čeličnih cijevi visoke vlačne čvrstoće, svojom jedinstvenom konstrukcijom daje vozilu odličnu otpornost na sva opterećenja. Rezultat je precizna i sigurna vožnja u što smo se i sami uvjerili vožnjom po gradu ali i jedno cijelo subotnje popodne na zagrebačkoj karting stazi Špansko.

Ovjes ovog skutera jednako je impresivan po gradu kao i na stazi. Amortizeri maksimalno ublažuju neravnine no ipak nam ih ostavljaju malo kako bi bolje osjetili cestu ispod sebe. Kočnice vrlo dobro reagiraju i teško ih je nagovoriti da imalo zablokiraju kotač. Za razliku od svojih prethodnika na prednjem kotaču je sada nešto uža guma (120/70 - 13») a odostraga nešto šira (140/60 – 13»). Skuter spremno mijenja smjer i u brzim prolascima kroz zavoj ne pokazuje nikakve slabosti. Jedini nedostatak koji ovdje možemo navesti je težina praznog skutera od 99kg, ne bi škodilo da je koji kilogram manje.

Testni verzija nosi oznaku «D.D.» i dolazi sa najsuvremenijem Hi-Per2Pro 50ccm agregatom. Ova verzija je ujedno jedina koja se može kupiti u Hrvatskoj, koristi tekućinu za hlađenje i rasplinjač za opskrbu gorivom. Iako se “snakebite” ispušni lonac čini pomalo zagušen on sadrži dvostazni katalizator kao odgovor na stroge propise i ograničenja europskog standarda Euro2. Skuter ima solidan odziv na gas i na ravnom dijelu staze vrlo brzo dostiže 70 km/h a nakon toga i svoju maksimalnu brzinu od 80 km/h. Na laganoj nizbrdici brojka na digitalnom displeyu može se popeti i do 90 km/h.
Spremnik goriva veličine 6,5 litara dostatan je nešto manje od dvjesto prevaljenih kilometara što nas dovodi do potrošnje od 3,0 – 3,5 litara na sto kilometara. Uz cijenu od 17.500 kn novi NRG Power svakako će biti pravi hit ovoga ljeta.
+
- dizajn, stabilnost, pouzdanost
-
- stražnji blatobran, otvaranje sjedala bez ključa (kad je volan otključan)
Tehničke karakteristike:

Motor
Jednocilindricni dvotaktni Piaggio Hi-PER2 PRO 
Hladenje
Vodeno
Obujam
49,3 ccm 
Promjer x hod
40 / 39.3 mm
Omjer kompresije
---
Max. snaga
4,1 kW (5,6 KS) pri -.--- okr/min.
Paljenje
Elektricno i nožnim pokretacem
Max okretni moment
3,6 Nm kod 8.920 o/min 
Prijenos 
automatski variomat
Masa
99 Kg
Okvir
Konstrukcija od celicnih cijevi
Prednji ovijes
"Upside-down" teleskopska hidraulicka vilica, cijevi 30 mm
Stražnji ovijes
Jednostruki hidraulicki amortizer
Prednja guma
Tubeless 120/70-13"
Stražnja guma
Tubeless 140/60-13"
Prednja kocnica
Disk 220 mm s plutajucom celjusti
Stražnja kocnica
Disk 175 mm, celjust s nasuprotnim klipicima
Kapacitet spremnika za gorivo
6,5 litara (od cega 1.5 l rezerva) 
Potrošnja goriva
3,0 - 3,5 l na 100 km
Maksimalna brzina 
80 km/h 
Dužina-Širina
1.790 x 850 mm
Visina sjedala
795 mm
Meduosovinski razmak
1270 mm 
Dodatna oprema
Visoki vjetrobran sa štitnicima za ruke, stražnji nosac i kovceg zapremine 28 litara

